የአስቸኳይ ጊዜ አዋጁ የሀገሪቱን ሰላምና ፀጥታ ለመመለስ አቅም ሆኗል- ኮማንድ ፖስት
የአስቸኳይ ጊዜ አዋጁ በኢትዮጵያ አንዳንድ ቦታዎች የተከሰተውን አለመረጋጋት ወደ ሰላምና ፀጥታ በመመለስ እንዲሁም በአድማ ምክንያት ተዘግተው የቆዩ መንገዶች አገልግሎት አንዲሰጡ አቅም እንደፈጠረ የአስቸኳይ ጊዜ አዋጅ ኮማንድ ፖስት ገለጸ፡፡   የኢፌዴሪ መከላከያ ሚኒስትር እና የኮማንድ ፖስቱ ሴክሬታሪያት አቶ ሲራጅ ፈጌሳ ዛሬ ለጋዜጠኞች በሰጡት መግለጫ ላይ እንደተናገሩት አንዳንድ የሀገሪቱን ሁከትና ብጥብጥ የሚገፈልጉ ኃይሎች መንግስት ላመነባቸው የህብረተሰብ ጥያቄዎች ምላሽ እንዳይሰጥ በመንግስት እና በህብረተሰቡ መካከል መቃቃር ለመፍጠር እየሞከሩ ነው፡፡ይሁን እንጂ የአስቸኳይ ጊዜ አዋጁ ከታወጀበት ጊዜ አንስቶ የጸጥታ ኃይሎችና ሕብረተሰቡ ባከናወኗቸው ተግባራት  አሁን ላይ በሀገሪቱ ሰላምና መረጋጋት እየሰፈነ እንደሆነ አቶ ሲራጅ አክለው ገልጸዋል፡፡   የአስቸኳይ ጊዜ አዋጁ ከመታወጁ በኋላም በፀጥታ አካላት፣ በተቋማትና ፋብሪካዎች ላይ ጥቃት መፈጸሙን አቶ ሲራጅ  አንስተዋል። በዚህም እስካሁን 17 የፀጥታ አካላት ላይ ጉዳት ደርሷል፤ 4 ተሽከርካሪዎች ተቃጥለዋል፤ 10 ያህሉ ደግሞ ተሰባብረዋል፤ ከፀጥታ አካላት ላይ የመሳሪያ ነጠቃ፣ በስለት ማስፈራራት  ተፈፅሟል፤  የቀበሌ ጽህፈት ቤቶችም መቃጠላቸውንና በውስጣቸው የነበሩት የሕዝብና የመንግስት ሰነዶች መውደማቸውም ታውቋል፡፡ከአስቸኳይ ጊዜ አዋጁ መታወጅ በኋላም የትራንስፖርት አገልግሎት መቋረጡን ጠቅሰው፥ ከአዲስ አበባ-አምቦ-ነቀምት-አሶሳ እንዲሁም ከአዲስ አበባ-ወሊሶ – ጅማ መስመር ትራንስፖርት መቋረጡንም ገልፀዋል፡፡ በእነዚህ አካባቢዎች በቂ የፀጥታ ኃይል በመመደብ ሁኔታውን ወደ መደበኛ እንቅስቃሴ ለመመለስ እየተሰራ ነው ብለዋል፡፡ኮማንድ ፖስቱም በዚህ ተግባር ላይ ተሳትፈዋል የተባሉ ዋና ዋና ተጠርጣሪዎችን በቁጥጥር ስር የማዋል ስራ እያከናወነ መሆኑንና ህብረተሰቡም ለኮማንድ ፖስቱ አስፈላጊውን ትብብር በማድረግ ለሰላም ዘብ እንዲቆም ጥሪ አቅርበዋል፡፡ኮማንድ ፖስቱ ህብረተሰቡ 012- 552 70 03 እና 012- 551 14 29 የስልክ መስመሮች እንዲሁም በፋክስ ቁጥር 012- 550 55 23 በመደወል አስፈላጊውን ጥቆማ መስጠት እንደሚችል ተገልጿል፡፡   